
RAPORT

asupra propunerii legislative pentru modificarea şi completarea Legii nr.326/22.07.2003 privind drepturile de care beneficiază copiii şi tinerii ocrotiţi de serviciile publice pentru protecţia copilului, mamele protejate în centre maternale, precum şi copiii încredinţaţi sau daţi în plasament la asistenţi maternali profesionişti
1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea şi completarea Legii nr.326/22.07.2003 privind drepturile de care beneficiază copiii şi tinerii ocrotiţi de serviciile publice pentru protecţia copilului, mamele protejate în centre maternale, precum şi copiii încredinţaţi sau daţi în plasament la asistenţi maternali profesionişti, trimisă cu adresa nr. P.l.-X 335 din 31 mai 2004.

La întocmirea prezentului raport, Comisia a avut în vedere avizele Consiliului Legislativ şi Consiliului Economic şi Social, punctul de vedere al Guvernului şi avizul primit de la Comisia pentru buget, finanţe şi bănci.
Propunerea legislativă are ca obiect de reglementare completarea Legii nr.326/2003 privind drepturile de care beneficiază copiii şi tinerii ocrotiţi de serviciile publice pentru protecţia copilului, mamele protejate în centre maternale, precum şi copiii încredinţaţi sau daţi în plasament la asistenţi maternali profesionişti, în sensul obligării consiliilor judeţene şi a consiliilor locale ale sectoarelor municipiului Bucureşti să asigure sumele necesare sprijinirii unităţilor de învăţământ special pentru instruirea şi educarea tinerilor cu handicap şi de a le vira, lunar, în contul şcolilor şi liceelor pentru copiii cu handicap.
Comisia propune Plenului respingerea iniţiativei legislative din următoarele considerente:
a) Potrivit Legii nr.84/1995, finanţarea învăţământului special din cadrul învăţământului preuniversitar de stat se asigură de către consiliile judeţene şi consiliile locale ale sectoarelor municipiului Bucureşti, din bugetele proprii, precum şi din veniturile extrabugetare pe care le obţin.
Copiii cu handicap, care frecventează această formă de învăţământ, potrivit legii, beneficiază de o serie de drepturi şi facilităţi, cu excepţia celor acordate pentru asistentul personal – în cazul în care locuiesc, pe timpul anului şcolar, în internate.

b) Copiii şi tinerii ocrotiţi de servicii specializate pentru protecţia copilului în sistem rezidenţial şi semirezidenţial, precum şi copiii încredinţaţi sau daţi în plasament la asistenţi maternali profesionişti, reprezintă o categorie distinctă, lipsită de mediu familial natural, şi care beneficiază de drepturi de cazarmament, echipament pentru dotarea iniţială şi înlocuire, jucării etc, sume de bani pentru nevoi personale ce se asigură din bugetele consiliilor judeţene şi din bugetele locale ale sectoarelor muncipiului Bucureşti.

c) Proiectul cuprinde o serie de neclarităţi şi neconcordanţe cu legislaţia actuală în vigoare (prevederile art.3 alin.(1) se regăsesc deja în cuprinsul art.4 din Legea nr.326/2003, iar art.4 modifică titlul unui act normativ deja abrogat de art.7 din Legea nr.326/2003).
2. Propunerea legislativă face parte din categoria legilor ordinare, conform prevederilor constituţionale, şi a fost respinsă de Senat în şedinţa din 24 mai 2004, cu respectarea prevederilor art.76 alin.(2) din Constituţie, republicată.

3. La lucrările comisiei au fost prezenţi 20 deputaţi, din totalul de 21 membri ai comisiei.

La dezbaterea propunerii legislative a participat ca invitat, în conformitate cu prevederile art.51 şi 52 din Regulamentul Camerei Deputaţilor, d-na Marta Ţărnea – Secretar de Stat în cadrul Ministerului Muncii, Solidarităţii Sociale şi Familiei.
4. Propunerea legislativă, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterilor în şedinţa din data de 16 iunie 2004, Comisia a propus respingerea propunerii legislative cu o abţinere.

